NaiveNeuron/SloPal huggingface dataset:
Chren, Martin, poslanec NR SR (2014-11-10):
Ďakujem veľmi pekne, Miro, za tvoj prejav. Som rád, že si sa zase vrátil k podstate veci a k meritu tejto schôdze. K tomu, že tu debatujeme o odvolávaní predsedu vlády Slovenskej republiky Roberta Fica za to, že počas jeho vlády vznikol v našej krajine jeden organizovaný systém podpory korupcie a potierania tých odvážnych ľudí, ktorí sa proti nej neboja ozvať. A o tom, či takýto systém naozaj vznikol a či naozaj funguje, a či napríklad vyúsťuje aj do takých vecí ako príživníctvo na zákazkách v sektore zdravotníctva. A to, čo mňa najviac mrzí, že tá debata tu o tom nie je, pretože nikto z predstaviteľov vlády, nikto z predstaviteľov vládnej strany SMER nie je schopný sa postaviť a obhájiť a vyargumentovať, že to takto nie je. Naopak. Ja som si počas tvojho prejavu uvedomil, že vlastne od včera, a začal s tým sám predseda vlády a pokračovali v tom všetci, aj poslanci, aj členovia vlády, aj poslanci za stranu SMER, používajú jednu jedinú taktiku, namiesto aby vyvrátili naše argumenty, namiesto aby vyvrátili fakty, tak používajú taktiku ogrciavania sebou samým. Celý čas tu len hovoria a snažia sa preukázať, že, opozícia, nemáte právo kritizovať, pretože niektorí z vás sú skoro takí zlí ako my. No, našťastie po tých dvadsiatich piatich hodinách debaty je jednoznačne preukázané, že nie. Táto strana v poslaneckej snemovni nie je taká zlá ako oni. A už konečne by sme sa mali, konečne by sme sa mali posunúť od toho ogrciavania sebou samým a mali by sme sa posunúť k tomu, že predstavitelia vlády a predstavitelia SMER-u sa vyjadria k meritu veci, tak ako si diskutoval ty, a budú sa snažiť argumentovať a vyvrátiť naše tvrdenia o tom, aký organizovaný systém príživníctva aj na zdravotníctve u nás existuje.
Antal, Marek, poslanec NR SR (2020-05-13):
Ja čakám, kým dohovoria. No, pán poslanec Mazurek, rád by som vám aj ja niečo povedal, ale po tom, čo som si teraz vypočul, tak som sám stratil reč. Väčšina z nás žijeme normálny život. Máme pocit, že žijeme v rámci zákona, v rámci pravidiel. Určite ale medzi nami je aj mnoho ľudí, ktorí majú pocit, že ich ľudské práva sú ohrozené, obmedzené, pretože sa ocitnú v nejakej situácii. No a ja mám pocit, že práve toto je príležitosť, aby verejný ochranca práv mohol vypočuť takéto sťažnosti v okrajových situáciách, vedel ich posúdiť a nám ich ponúkol, či sa nechceme takýmito situáciami zaoberať. A pokiaľ sme v tých situáciách neboli, tak si to možno ani nevieme predstaviť. Nevieme si predstaviť, aké je to narodiť sa ako dieťa v tej rómskej osade. A nevieme si predstaviť aj ďalšie veci, ktoré tam boli spomenuté, kým ich nezažijeme. Ja však vnímam vaše vystúpenie skôr ako to, že my sme vám robili komparz, aby ste si natočil ďalší videoblog a bohviekoľko minút uplynie a už to bude na vašom facebooku, aby ste oslovili svojich voličov a šírili medzi nimi túto nenávisť. Tak to je. (Potlesk.)
Bagačka, Michal, poslanec NR SR (2018-06-19):
Pán predsedajúci, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie výborom: ústavnoprávnemu výboru a výboru pre hospodárske záležitosti. Ďalej, aby za gestorský výbor určila hlasovaním výbor pre hospodárske záležitosti, aby určené výbory návrh zákona prerokovali do 7. septembra 2018 a v gestorskom výbore do 10. septembra 2018.
Laššáková, Jana, podpredsedníčka NR SR (2015-02-13):
Nech sa páči, pán minister, zaujmite svoje miesto. Posledný v poradí z písomne prihlásených rečníkov do rozpravy je pán poslanec Jozef Kollár, ktorému odovzdávam slovo, a potom dám možnosť prihlásiť sa do rozpravy ústne. Nech sa páči, pán poslanec.
Krajčír, Ľuboš, poslanec NR SR (2021-03-31):
Ďakujem pekne za slovo. Vážený pán predsedajúci, v rozprave vystúpil jeden poslanec, bol podaný jeden pozmeňujúci a doplňujúci návrh. Pán predsedajúci, najskôr je potrebné, aby sme podľa § 83 ods. 4 rokovacieho poriadku rozhodli o skrátení lehoty na hlasovanie o tomto pozmeňujúcom a doplňujúcom návrhu, ktorý odznel v dnešnej rozprave.
Spišiak, Jaroslav, poslanec NR SR (2024-02-21):
Ja by som chcel dodať k tomu, že to dokazovanie v oveľa väčšom počte trestných činov je komplikované a nevypustíme ich preto, lebo že sa nedajú dokázať. Jednoducho je to tak, my sa tu musíme uzniesť, poslanci, že či my schválime to, že takéto konanie je trestným činom. A potom to nechajme na tých policajtov, expertov a všetky formy možného dokazovania, či to dokážu, alebo nedokážu. A dokážu, lebo existujú už teraz rôzne formy, metódy a prostriedky najmodernejšieho vedecko-výskumného rozvoja, že dá sa to dokázať. Ak sa to nebude dať dokázať, tak sa to nedokáže, tak bude oslobodený povedzme ten podozrivý, ale jednoducho my musíme povedať, že táto forma, toto konanie je trestný čin. A polícia, prokuratúry a nakoniec súdy uznajú, či to je dokázané, alebo neni dokázané. A nie my tu polemizovať nad tým, že ako to potom budeme dokazovať, ako to budú dokazovať. To neni naša úloha. Naša úloha je uzniesť sa na tom, že je to tak spoločensky nebezpečné konanie, ktoré bude definované v Trestnom zákone ako trestný čin. A hotovo. Koniec. Lebo takisto je ťažko dokazovať aj to znásilnenie, ktoré teraz je definované. Viem, že to je ťažké. Vo veľa prípadoch sa to ani nedalo dokázať. Tak, tak potom, alebo pred chvíľou som vysvetľoval v bufete kolegovi, že ako dopadol, dopadlo vydieranie, že odsúdili povedzme človeka, nevedelo sa dokázať, jednoducho, tak potom nemôžeme vypustiť aj tie trestné činy, že áno, ako len to budeme dokazovať. Však to my nie na to sme tu, ale na to, aby sme chránili obete takéhoto konania v najmožnejšom, v najmožnejšej škále celého toho konania. Takže takto sa na to pozerajme.
Mezenská, Helena, poslankyňa NR SR (2013-06-05):
Takže na rade som ja. Korupcia a korupčné praktiky sú najväčším kŕčom a chorobou našej spoločnosti. Slovensko je dlhodobo veľmi ťažko chorým pacientom a ja som presvedčená, že žiaden dobrý lekár neopustí svojho pacienta, pokým tento pacient neozdravie. Náš pacient neozdravel. A len preto, že tu nie je úprimný záujem korupciu z našej spoločnosti odstrániť a vykoreniť, len preto, že my máme úprimný záujem zabrániť záplave nielen storočnej vody, ale aj záplave nešťastných osudov ľudí, ktorí sa v dôsledkoch práve v svojich životoch trápia a doplácajú práve na túto korupciu, dnes predkladáme tento zákon a máme snahu ho presadiť. Všetka česť a sláva, pán poslanec, tebe za tvoje neutíchajúce odhodlanie o zmenu riadenia vecí verejných.
Laššáková, Jana, podpredsedníčka NR SR (2015-10-06):
Na vystúpenie pána poslanca nie sú faktické poznámky. Vyhlasujem všeobecnú rozpravu za skončenú. Pán navrhovateľ, chcete zaujať stanovisko? Nech sa páči, máte slovo.
Grendel, Gábor, podpredseda NR SR (2022-10-21):
Kolegyne, kolegovia, chcem vás požiadať, aby ste netelefonovali v rokovacej sále, pretože to môže vyrušovať ostatných, ktorí vystupujú akurát s poznámkou alebo v rozprave. Dávam teraz možnosť prihlásiť sa ústne do rozpravy. Takže traja kolegovia, končím možnosť prihlásiť sa ústne do rozpravy. V rozprave vystúpia pán poslanec Juraj Šeliga, Ondrej Dostál a pán poslanec Peter Osuský. Nech sa páči, pán Šeliga, máte slovo. (Reakcie z pléna.)
Kmec, Stanislav, poslanec NR SR (2018-10-16):
Vážený pán predsedajúci, vážené panie poslankyne, vážení páni poslanci, v rozprave vystúpila pani poslankyňa Zemanová. Pán predsedajúci, dajte, prosím, hlasovať o bodoch 1 až 10 zo spoločnej správy s odporúčaním gestorského výboru schváliť.
Grendel, Gábor, podpredseda NR SR (2023-03-23):
Pán poslanec Eduard Kočis.
J. Mikuš, poslanec: (2009-09-09):
Uvedený návrh bol doručený poslancom Národnej rady v stanovenej lehote, čím boli splnené podmienky určené § 72 ods. 1 zákona Národnej rady o rokovacom poriadku, t. j. doručenie návrhu najmenej 15 dní pred schôdzou Národnej rady, na ktorej sa uskutoční jeho prvé čítanie. Predseda Národnej rady posúdil uvedený návrh podľa § 70 ods. 1 zákona o rokovacom poriadku a podľa legislatívnych pravidiel ho zaradil na rokovanie dnešnej 40. schôdze Národnej rady. Ako spravodajca v prvom čítaní si osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona uvedené v § 67 a § 68 zákona Národnej rady o rokovacom poriadku, ako i náležitosti určené v legislatívnych pravidlách. Z hľadiska vecného zastávam stanovisko, že predložený návrh zákona rieši závažnú problematiku. Vážený pán podpredseda, otvorte, prosím, rozpravu.
Zemanová, Anna, poslankyňa NR SR (2021-11-04):
Ďakujem pekne, pán predsedajúci, ja by som vás chcela poprosiť, aby ste preverili, že kto vlastne je spravodajcom k tomuto bodu, pretože ja mám uvedené v tlači, aj si pamätám, na výbore že sme hlasovali iba o pánu predsedovi Karahutovi, že je spravodajca, celý deň tu vlastne sedí už pán poslanec Linhart, nema... nenamietala som to, ale myslím si, že jemu neprislúcha, aby určoval termín na hlasovania, buď je, to určí spravodajca, ktorý je výborom určený, alebo je to po dohode, takže vás poprosím, aby ste buď prerušili schôdzu, kým to overíte. Ďakujem.
P. Hrušovský, predseda NR SR: (2004-05-14):
Otváram štvrtý rokovací deň 26. schôdze Národnej rady Slovenskej republiky. O ospravedlnenie svojej neúčasti na dnešnom rokovacom dni požiadali páni poslanci Danko a Rudolf Žiak. Budeme pokračovať v rokovaní o bode programu, ktorý sme včera nedorokovali a kde ešte zostáva vystúpiť v rozprave dvom pánom poslancom, Madejovi a Polkovi, ktorým je vládny návrh zákona o sídlach a obvodoch súdov Slovenskej republiky a o zmene zákona č. 99/1963 Zb. Občiansky súdny poriadok v znení neskorších predpisov . Prosím pána ministra spravodlivosti, pána spoločného spravodajcu a pána poslanca Madeja ako v poradí 9. prihláseného do rozpravy, aby vystúpil.
Hrnčiar, Andrej, podpredseda NR SR (2017-02-01):
Dávam slovo spravodajcovi, ktorého určil navrhnutý gestorský výbor pre pôdohospodárstvo a životné prostredie, predsedovi tohto výboru, poslancovi Petrovi Antalovi. Nech sa páči.
Figeľ, Ján, podpredseda NR SR (2015-11-20):
Nech sa páči, Mikuláš Huba.
P. Kubovič, poslanec: (2008-04-03):
Druhú poznámku by som chcel venovať časti, ktorá hovorí o tom, že dávate do súladu – a oslovujem týmto pani predkladateľku –   zákon 369, čo sa týka počtu zástupcov primátora. No 369-ka pozná len jedného zástupcu starostu, aj primátora. Je tam jednotné číslo, nie je tam množné číslo. Čiže, ak chcete dávať do súladu s 369-kou, tak potom by ste mali navrhovať nie dvoch viceprimátorov, ale jedného, pani poslankyňa. Pozrite si zákon č. 369, keď niečo chcete a už to uvádzate v dôvodovej správe, že dávate do súladu. Ja len môžem opäť povedať – politicky účelová zmena strany Smer. No a tretia poznámka. Obec slovenské zákonodarstvo pozná pod iným pojmom, ako je mestská časť a ak chcete dávať funkcie mestskej časti obce, tak by ste to mali urobiť... (Vystúpenie prerušené časomierou.)
Laššáková, Jana, podpredsedníčka NR SR (2014-12-11):
Teraz dávam slovo pánovi poslancovi Radošovskému Mariánovi, nech sa páči.
Cmorej, Peter, poslanec NR SR (2022-10-04):
No nebyť tých posledných viet, tak by som povedal, že historický okamih, že som, že som súhlasil so všetkým, čo ste, pán Tomáš, hovorili, ale tak. A ešte dve posledné vety to trošku pokazili. Ale áno, je úplne evidentné, že toto prejde s hlasmi novej koalície spolu s tarabovcami a opäť sa obrátim na vás, pani poslankyňa Žitňanská, vy ste hovorili, že vraj nebudete v koalícii, ktorá bude visieť na šnúrke od gatí nejakých fašistov, alebo tak to nejako bolo. A teraz zrejme budete hlasovať za zákon, ktorý ešte poškodí zdravotne postihnutých, ktorí, na ktorých vy teda tak myslíte, no. Tak bohužiaľ.
P. Hrušovský, podpredseda NR SR: (2001-09-18):
Nech sa páči, pán poslanec Benčat. J. Benčat, poslanec: Ďakujem za slovo, pán predsedajúci. Dovoľte, aby som sa pár poznámkami dotkol tej časti predrečníka kolegu Jarjabka, kde hovoril, že v podstate konáme tu v tomto parlamente, v tejto snemovni pod tlakom času. Pred chvíľkou som počúval určité médiá, ktoré zazlievajú opozícii, že opozícia je tá zlá, ktorá zdržuje tento proces, a že opozícia sa snaží nejakým spôsobom tento proces hamovať a zabrzdiť. Nie je tomu pravda. Vážení, keď si pomyslíme, že tri roky boli na to, aby sa pripravil kvalitný zákon, nie jeden, ale teda celý balík zákonov, ktoré súvisia s presunom kompetencií na obce a samosprávne kraje, tak sa nemôžeme čudovať dnes, že opozícia sa snaží aspoň v tomto krátkom, historicky veľmi krátkom čase nejakým spôsobom skvalitniť to zlé, čo tam je, to, čo sa splodilo za pár mesiacov posledných. Takže treba opraviť aj mnohé médiá usmerniť tým smerom a pripomenúť našim občanom, že to nie sme my na vine, ktorí zdržujú, ale je tu práca niekoho, kto buď to nestihol, alebo nekvalitne pripravil tieto zákony. Ďakujem.
P. Hrušovský, podpredseda NR SR: (2002-05-21):
vládnom návrhu zákona o odbornej príprave zamestnancov prokuratúry. Návrh zákona prerokúvame ako tlač 1512. Súčasťou návrhu je aj rozhodnutie predsedu Národnej rady o pridelení návrhu zákona na prerokovanie výborom. Prosím teraz, aby z poverenia vlády Slovenskej republiky návrh zákona uviedol a odôvodnil pán minister Magvaši. P. Magvaši, minister práce, sociálnych vecí a rodiny SR: Ďakujem, vážený pán predsedajúci. Vážené panie poslankyne, vážení páni poslanci, premetom predloženého návrhu zákona o odbornej príprave zamestnancov prokuratúry je právna úprava odbornej prípravy zamestnancov vykonávajúcich na prokuratúre štátnu službu a zamestnancov prokuratúry vo verejnej službe, ďalej podmienok potrebných na získanie osobitných kvalifikačných predpokladov nevyhnutných pre prácu na prokuratúre, po ďalšie kvalifikačnej skúšky štátnych zamestnancov a zamestnancov prokuratúry vykonávajúcich verejnú službu a nakoniec aj právna úprava týkajúca sa kvalifikačných komisii na prokuratúre, ich zloženia, spôsobu kreovania a spôsobu rozhodovania. Tento zákon sa nevzťahuje na profesionálnych vojakov na vojenských prokuratúrach, ktorí sú vyčlenení na plnenie vojenských prokuratúr. Navrhovaná právna úprava nadväzuje na prijatie zákona o štátnej službe a zákona o verejnej službe, ktoré sú uplatňované už v súčasnosti a zveruje do právomoci Generálnej prokuratúry Slovenskej republiky riadenie vzdelávania v štátnej službe, zabezpečenie jednotného systémového prístupu v ďalšom vzdelávaní štátnych zamestnancov na prokuratúre a upravuje podmienky kvalifikačnej skúšky a zloženie kvalifikačnej komisie. Týmto osobitným zákonom sa vytvárajú predpoklady na to, aby obsahové zameranie odbornej prípravy štátnych zamestnancov v plnom rozsahu zohľadňovalo špecifikum úloh, ktoré patria do pôsobnosti prokuratúry. Chcel by som vás požiadať, vážené panie poslankyne a vážení páni poslanci, aby ste súhlasili s postúpením tohto návrhu zákona do druhého čítania. Ďakujem.
Bugár, Béla, podpredseda NR SR (2018-10-24):
Dobre. Ďakujem za upozornenie. Je všeobecný súhlas, že bod... (Nesúhlasná reakcia pléna.) Ešte som ani nepovedal s čím, ale dobre. (Smiech v sále.) Tak v poriadku, tak sa prezentujme a hlasujme. (Hlasovanie.) Takže prítomných 129, za 76, proti 48, zdržali sa 3, 2 nehlasovali. Takže to, čo som oznámil ako výsledok, väčšinový výsledok poslaneckého grémia, tým pádom máme odhlasované. Nech sa páči, pán poslanec Matovič, máte slovo.
Pellegrini, Peter, podpredseda NR SR (2020-09-23):
Pardon, pán poslanec.
Valocký, Jozef, poslanec NR SR (2017-09-06):
Ďakujem, pán predseda, dajte hlasovať o tom, že Národná rada sa uzniesla v zmysle zákona o rokovacom poriadku prerokovať predložený návrh zákona v druhom čítaní.
Grendel, Gábor, podpredseda NR SR (2022-06-14):
Teraz vystúpi v rozprave pán poslanec Radovan Kazda.
B. Bugár, podpredseda NR SR: (2001-10-04):
Najprv budeme hlasovať o návrhoch zo spoločnej správy a potom o pozmeňujúcom návrhu pána poslanca Oberhausera.
P. Hrušovský, podpredseda NR SR: (2001-12-13):
Budeme pokračovať, páni poslanci, v rokovaní o ďalšom bode programu, ktorým je vládny návrh zákona, ktorým sa mení a dopĺňa zákon Národnej rady Slovenskej republiky č. 312/1993 Z. z. o spotrebnej dani z tabaku a tabakových výrobkov v znení neskorších predpisov a ktorým sa mení a dopĺňa zákon č. 238/2001 Z. z. Colný zákon . Vládny návrh zákona ste dostali pred prvým čítaním ako tlač 1283. Spoločnú správu výborov schválenú gestorským výborom máte ako tlač 1283a. Prosím teraz, aby z poverenia vlády Slovenskej republiky predmetný návrh zákona uviedla a odôvodnila v Národnej rade Slovenskej republiky pani ministerka Brigita Schmögnerová. Nech sa páči, pani ministerka, máte slovo. B. Schmögnerová, ministerka financií SR: Ďakujem pekne. Vážená poslanecká snemovňa, návrh zákona, ktorým sa mení a dopĺňa zákon Národnej rady č. 312/1993 Z. z. o spotrebnej dani z tabaku a tabakových výrobkov v znení neskorších predpisov a ktorým sa mení zákon o spotrebnej dani z minerálnych olejov, sa predkladá na základe harmonogramu aproximácie vyplývajúceho z Národného programu pre prijatie acquis communautaire a negociačnej pozície č. 10 kapitola dane. Potreba priblíženia, vymedzenia predmetu dane k vymedzeniu uvedenom v platných smerniciach EÚ a postupného priblíženia sadzieb spotrebnej dane k minerálnym sadzbám platným v EÚ si vyžadujú čiastočnú novelu zákona o spotrebnej dani z tabaku a tabakových výrobkov, ktorej účinnosť sa navrhuje pôvodne od 1. februára, resp. 1. novembra 2002. Úprava spotrebnej dane u cigariet s dĺžkou do 70 mm vrátane v prvej etape by predstavovala zvýšenie na 1 kus o 0,10 Sk, v druhej etape o ďalších 0,10 Sk. Pri krabičke v počte 20 cigariet by to znamenalo 2 krát po 2,5 Sk. Z uvedených úprav sa dá očakávať zvýšenie daňového zaťaženia spotrebnou daňou zo súčasných 29,4 na 32 % a súvisí to aj s naším harmonogramom prispôsobovania sadzieb dane z cigariet, ktorý Slovenská republika predložila EÚ ku kapitole č. 10. Predpokladanými úpravami možno zároveň očakávať zvýšenie príjmu štátneho rozpočtu o 800 až 850 mil. korún. Vážená poslanecká snemovňa, dovoľte mi, aby som sa vyjadrila aj k spoločnej správe možno dopredu, aby som sa nemusela zbytočne vyjadrovať opakovane. Predkladateľ súhlasí so všetkými pozmeňujúcimi návrhmi, ktoré sú v spoločnej správe uvedené. Ďakujem za pozornosť.
Zemanová, Anna, poslankyňa NR SR (2018-05-10):
Ja by som rada zareagovala na dve veci, ktoré tu boli povedané, a tiež na tú stráž z pohľadu toho, že štát zavádza množstvo rôznorodých stráží. Máme novodobo založenú lesnú stráž, teraz v novom zákone zakladáme rybársku stráž, ktorá síce nejako fungovala aj podľa starých mechanizmov, ale mňa tam naozaj vyrušuje to, že ju zriaďuje ministerstvo, ale dáva od nej ruky preč s tým, že vlastne užívateľ navrhuje členov rybárskej stráže a vlastne menuje ich okresný úrad a platí ich užívateľ. A pritom naozaj tuná tá kompetencia je tak veľmi široká, že sa mi to nezdá úplne správne a myslím si, že celkovo by tieto stráže, ktoré sú z radu bežných občanov, mali mať nejakú jednotnú formu a mali by byť nejako, nejak inak konštituované do budúcna. Myslím, že Ľubo Galko, určite Ľubo Galko to má v reforme SaS navrhnuté a verím, že do budúcna to bude upravené. Druhú vec, som rada, že si, Martin, spomenul to sčítavanie tých kormoránov, pretože naozaj to, čo počúvame zo strany rybárov, že kormorán je najväčší nepriateľ, tak ten tvoj príklad, tie čísla sú naozaj veľmi alarmujúce a myslím si, že sčítavanie kormoránov, vtáctva by mali robiť odborníci na vtáctvo a nie rybári. Ani vtáčkari nesčítavajú početnosť a druhovú skladbu rýb v rybárskom revíre. Takže ďakujem pekne.
Číž, Miroslav, poslanec NR SR (2016-09-06):
Ďakujem pekne, pán predseda. No, ak dobre čítam návrh programu, ktorý sme schválili, tak bod 1 je návrh na voľbu poslanca Národnej rady Slovenskej republiky za člena výboru Národnej rady Slovenskej republiky. Vo väzbe na to, čo pán poslanec Beblavý tu narozprával a do akej miery teda je to v súlade s tým, o čom rokujeme, je pre každého súdneho človeka, myslím si, na prvý pohľad úplne jasné. V danom prípade ešte by som chápal, keby vzniklo, k nejakým novým veciam, ale my sme ešte pred tromi, či koľkými, štyrmi mesiacmi videli obrovské extempore pána poslanca Beblavého a samozrejme celej suity vo väzbe na diskusiu o tom, ako sa zaraďujú poslanci do výborov. Pokiaľ mi je známe, v Nitre ani nikde inde nedošlo k absolútne k žiadnej zmene odvtedy, čo vec bola vyriešená hlasovaním Národnej rady. Pán poslanec, riaditeľ nemocnice, mimochodom, je riaditeľom päť rokov a päť rokov je aj poslancom, takže ten obrovský objav a to, že vniesť opäť do rokovania úplne nezmyselný konflikt, je, bohužiaľ, typický. O žiadny vecný problém nejde, je mi to ľúto a je škoda, že týmto spôsobom začíname opäť túto schôdzu Národnej rady. (Potlesk.)
B. Bugár, podpredseda NR SR: (2003-07-01):
Vážené pani poslankyne, vážení páni poslanci, nasleduje druhé a tretie čítanie o zákone z 21. mája 2003, ktorým sa mení a dopĺňa zákon č. 195/2000 Z. z. o telekomunikáciách v znení zákona č. 308/2000 Z. z. vrátenom prezidentom Slovenskej republiky na opätovné prerokovanie Národnou radou Slovenskej republiky. Materiál ste dostali ako tlač 288. Dávam slovo spoločnému spravodajcovi z výboru pre hospodárstvo, privatizáciu a podnikanie poslancovi Stanislavovi Janišovi. Pán spravodajca, nech sa páči.
Blanár, Juraj, podpredseda NR SR (2022-03-30):
Poprosím, pokoj, páni poslanci!
Ondruš, Branislav, poslanec NR SR (2010-09-09):
Ďakujem, pán predsedajúci. Ja nadviažem na kolegyňu Vaľovú. A v podstate naozaj súhlasím, že za túto situáciu nie je zodpovedná samotná Sociálna poisťovňa. A dokonca súhlasím aj s tým, že jednou z vážnych príčin je situácia v dôchodkovom systéme. Ale v podstate túto situáciu ste vlastne nastavili v čase, keď ste vytvorili 2. pilier, a v čase, keď sme teda vedeli, že keď sa minú peniaze z privatizácie SPP, tak začne v Sociálnej poisťovni pravidelne vznikať obrovský schodok, ktorý bude treba sanovať pravidelne práve dotáciou zo štátneho rozpočtu. Takže táto situácia nie je prekvapujúca a je systémová a bude ešte mnohé roky trápiť Sociálnu poisťovňu a nás všetkých, pokiaľ naozaj neurobíme zásadnú systémovú zmenu v dôchodkom systéme, čo sa týka 2. piliera. Samozrejme, treba brať do úvahy, že k tejto situácii prispela aj ekonomická kríza, rast nezamestnanosti. Ten opäť narobil vážne problémy v Sociálnej poisťovni, pokiaľ ide o príspevky. A to opäť je riešenie mimo Sociálnej poisťovne. To sa týka proste všeobecne ekonomickej situácie. Ale, tak ako povedala aj pani poslankyňa Vaľová, jednoducho ja takisto som za to, aby sme sa, tak ako ste nás vyzvali, tým zaoberali. A myslím si, že v prvom rade sa treba pozrieť na 2. pilier.
Glváč, Martin, podpredseda NR SR (2018-12-06):
Ďakujem. Ďalšia otázka je od pána poslanca Martina Fecka, adresovaná ministrovi hospodárstva Slovenskej republiky Petrovi Žigovi, a znie: „V krajskom meste Prešov je už dlhoročne problém týkajúci sa ložiskového územia bývalého štátneho podniku Solivar. Vie vaše ministerstvo o tomto probléme? Ak áno, ako to rieši, resp. ako je nápomocné pri jeho riešení?“ Nech sa páči, pán minister.
Suja, Miroslav, poslanec NR SR (2022-12-05):
Nechcel som, ale na požiadanie podpredsedu parlamentu zaujmem záverečné slovo. Vážení kolegovia, kolegyne, sedem, osem nás je tu, tí, čo viete, že by ste neprešli týmito psychotestami, tak sa zdržte alebo hlasujte proti tomuto zákonu. Tí, čo takúto obavu nemáte, verím, že budete hlasovať za. Vôbec vám to nemám za zlé, kolegovia a kolegyne, keď sa niektorí zdržia alebo budú proti. Je to, samozrejme, pud sebazáchovy. Viete, že vy by ste týmto neprešiel, tak iné sa od vás ani nečaká. Ale všetci ostatní, ktorí sa tohto neboja, tak verím, že zahlasujú za. Ďakujem.
Galko, Ľubomír, poslanec NR SR (2024-01-24):
Ďakujem pekne. No, dobre je, že sú, že tu opakovane sa zdôrazňuje to, že návrh zákona, ktorý prerokúvame v skrátenom legislatívnom konaní, je návrh, ktorý absolútne nespĺňa podmienky, ktoré musia byť splnené, lebo to je alfa omega a to je základ, pre ktorý je potrebné túto normu odmietnuť. Táto skutočnosť je podčiarknutá aj tým, že aj tých zopár známejších ľudí či už z radov orgánov činných v trestnom konaní, alebo z radov odborníkov na legislatívu, prokurátori, sudcovia, alebo teda vysokoškolskí pedagógovia a podobne, ktorí obsah tejto normy relatívne podporili a ktorých je naozaj len veľmi málo, zopár, ani jeden z nich, ani jeden jediný nepodporil proces, to znamená skrátené legislatívne konanie. Práve naopak, ak dostali otázku, teda že v poriadku, obsah normy vy vidíte, že môže byť prijatý, ale čo hovoríte na ten proces, že sa to prijíma v skrátenom legislatívnom konaní, tak tam ich postoj bol absolútne jednoznačný. Ani jedna podmienka na skrátené legislatívne konanie aj podľa nich nebola splnená a návrh mal ísť normálnym procesom a normálnym medzirezortným pripomienkovým konaním. Ono je jasné, že tie monológy opozície k rozprave Národnej rady Slovenskej republiky, nech boli akékoľvek dlhé a... a podnetné a odborné, tak oni nemajú šancu nahradiť MPK. To znamená, toto je ten základný problém. No a druhá poznámka sa týka toho pocitu ohrozenia slobody a bezpečnosti, dokonca aj životov, ktoré sa hovorilo v tomto vystúpení. Ja toto potvrdzujem, lebo už aj ľudia, ktorí chceli mať od politiky pokoj, a žiť si svoj život, sa na nás obracajú a pýtajú sa, čo sa to tam, preboha, ide schváliť, prečo sa majú podporovať zločinci, prečo sa máme báť o seba a o svoje deti. Skrátka ľudia začínajú mať strach, boja sa o seba, o svoje rodiny, a to je veľmi, veľmi zlé. (Reakcia z pléna.)
Kamenický, Ladislav, poslanec NR SR (2016-11-29):
Pán predseda, odhlasovali sme všetky podané pozmeňujúce návrhy. Preto navrhujem hlasovať, po prvé, navrhujem hlasovať o tom, že vládny návrh zákona prerokujeme v treťom čítaní ihneď.
I. Mikloš, poslanec: (2006-08-02):
Stalo sa pravidlom, páni kolegovia, že mi vkladáte do úst veci, ktoré som nepovedal. Ja som nepovedal, že slovenskú ekonomiku čaká katastrofa. Ak si spomínate, tak som povedal, že slovenskú ekonomiku čaká to, že nebude dosahovať taký rast a taký rozvoj, aký by mohla dosahovať, ak by reformy neboli rušené. Povedal som aj to, že má slovenská ekonomika potenciál na 7-percentný rast, zrejme teraz bude nižší, bude okolo 5 %. To nie je katastrofa, to je stále vyšší rast ako vo vyspelých krajinách, ale je to zmarenie šance. A je to kumulovanie obrovských nákladov a problémov, ktoré sme nemuseli mať, a návrat problémov, ktoré sme mali. Takže nevkladajte mi do úst veci, ktoré som nepovedal. Nehovoril som o katastrofe, hovoril som o zmarenej šanci a o problémoch. A, pani poslankyňa Vaľová, viete, medzi ekonómami je zhoda. Skúste sa ich opýtať na to, či áno alebo nie, že krajiny, ktoré majú flexibilný trh práce, majú omnoho nižšiu nezamestnanosť a vyšší ekonomický rast ako krajiny, ktoré majú nižšiu flexibilitu trhu práce. A medzi tie s vyššou patria nielen tie, Írsko, Veľká Británia, ale napr. aj Dánsko, Fínsko, ktoré som už spomínal. To je proste fakt, jednoznačný fakt. A všetky rebríčky aj medzinárodné porovnania o tom hovoria. No a čo sa týka poslednej veci. Pani poslankyňa Damborská, čo ste hovorili, viete, problém je v tom, že často cesta do pekla býva dláždená dobrými úmyslami. Ja nevylučujem, že máte dobré úmysly v tom, že chcete... (Prerušenie vystúpenia časomierou.)
M. Číž, podpredseda NR SR: (2007-06-26):
Teraz dávam slovo spoločnému spravodajcovi z výboru pre verejnú správu a regionálny rozvoj poslancovi Branislavovi Bačíkovi, aby informoval Národnú radu o výsledku rokovania výborov o tomto návrhu zákona a odôvodnil návrh a stanovisko gestorského výboru. Nech sa páči.
Paška, Pavol, predseda NR SR (2014-03-20):
Kolegyne, kolegovia, pohľad do rokovacej sály ma napĺňa presvedčením, že pravdepodobne ešte neukončili svoje stretnutia výbory, tie, ktoré potrebovali zvolať rokovanie pred 12.00 hodinou, a nemáme tu okrem mňa nikoho z navrhovateľov, vidím tu spravodajcov, aj pána Poliačika a pani poslankyňu Vittekovú, takže ešte chvíľočku vás poprosím o strpenie. Chcem sa opýtať, či je tu niekto buď z navrhovateľov jedného návrhu, alebo niekto z kolegýň, kolegov, kto bol podpísaný pri návrhu poslancov Národnej rady Slovenskej republiky Pavla Pašku a Pavla Hrušovského na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov alebo návrhu poslancov Národnej rady Slovenskej republiky Jána Figeľa, Pavla Hrušovského, Bélu Bugára, Richarda Vašečku, Jozefa Mikuša a ďalších na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov . Áno, je tu pán podpredseda Národnej rady pán Figeľ, takže ho poprosím o zaujatie miesta. Poprosím pána poslanca Poliačika o zaujatie miesta ako spravodajcu. Faktické poznámky. Pán poslanec Kadúc, nech sa páči.
Šeliga, Juraj, podpredseda NR SR (2020-07-15):
Ako ďalšia, pani poslankyňa Brisudová.
Lipšic, Daniel, poslanec NR SR (2015-01-28):
Pán kolega Číž, ja som reagoval na pomerne absurdnú pripomienku pána poslanca Martvoňa. Ja osobne nie som za fyzické útoky v parlamente, ani som ich nikdy nerobil. Takže zvažujte, čo mne pripisujete. Po ďalšie, vy ste hovorili, že, že SMER bojuje so schránkovými firmami. Vy ste už sedem rokov vo vláde. Kvôli čomu ste taký zákon, ale efektívne nepredložili skôr, keď sedem rokov bojujete úporne? Ste sa čomu venovali doteraz? Hovoríte, že ste boli proti fiktívnym sporom so štátom, aký má zjavne táto firma. Tento spor, viete, kto zvrátil, ktorý bol právoplatne v prospech štátu rozhodnutý? Pán Trnka. Vy ste koho nominovali na generálneho prokurátora v roku 2010? Pána Trnku. Vy ste za koho hlasovali v roku 2010? Za pána Trnku, predpokladám. Takže vaše skutky sú v diametrálnom rozpore s tým, čo rozprávate, niekedy oduševnene, niekedy rýchlo. Ale sú v rozpore vaše skutky a slová. Pán poslanec, vy ste spomínali, že, že je to problém v Európskej únii. Boli tu pozmeňovacie návrhy, ktoré by efektívne vyriešili problém schránkových firiem. Keby išlo o konečný užívateľov výhod, čo, čo je terminus technicus používaný v Európskej únii v oblasti prania špinavých peňazí. My sme dali návrhy konkrétne, konštruktívne. Nebola voči ním žiadna námietka odborná, absolútne žiadna. Len ste ich zamietli, aj vy svojím hlasovaním. Vy nemáte reálne záujem bojovať, okrem plamenných rečí, vôbec nie. Vaše skutky, vaše hlasovania sú úplne opačné. A teda ja som v rezortoch, ktoré som viedol, na spravodlivosti a vnútre žiadne schránkové firmy nemal. Vaša vláda, kauza cétečka, kauzy ministra dopravy, kauza ministra hospodárstva, o ktorej určite, áno, budeme hovoriť, lebo to je vážna vec, sú svedectvom toho, že boj proti schránkovým firmám vnímate len, že treba to povedať, ale realita vašej vlády je úplne, úplne opačná, sedem rokov.
Laurenčík, Milan, podpredseda NR SR (2021-05-13):
Nie, predrečník je príslušníkom SMER-u. Tak ak nemáte reakciu na predrečníka, tak ďakujem a beriem vám slovo.
Bugár, Béla, podpredseda NR SR (2018-09-13):
Prezentujme sa a hlasujme o bodoch zo spoločnej správy okrem bodu 6. (Hlasovanie.) Prítomných 142 poslancov, za 142. Konštatujem, že tieto body sme schválili. Nech sa páči.
Hort, Milan, podpredseda NR SR (2011-10-11):
Ďalej s faktickou poznámkou pán poslanec Štefan Zelník. Nech sa páči.
Pčolinský, Peter, doterajší podpredseda NR SR (2023-10-25):
Pán poslanec Ľuboš Blaha.
Figeľ, Ján, podpredseda NR SR (2014-09-23):
Nech sa páči, Ľubomír Petrák.
Zajac, Pavol, poslanec NR SR (2013-04-16):
Vážený pán minister, keď som vás počúval, ako sa hráte so štatistickými údajmi a prekárate sa o 0,1, tak som nabral dojem, že žijeme v dvoch rôznych krajinách, že vy žijete v inej krajine a ja žijem v inej krajine. Lebo ja keď prídem do regiónu, tak stretávam stovky a podľa štatistík tisíce ľudí, ktorí sú nezamestnaní, tí sa nepotrebujú s vami vypravdovať tu o 0,1, tá nezamestnanosť je obrovská. Stretávam podnikateľov, živnostníkov v poslednej dobe na viacerých fórach, ktorí hovoria o tom, že zvýšené dane, odvody, poplatky, odvody za dohodárov spôsobujú túto nezamestnanosť. Pán minister, ja vám prajem, aby ste sa čím skôr vyliečili, aby ste išli do tých regiónov, kde je vysoká nezamestnanosť cez 20 %, aby ste sa išli porozprávať s tými podnikateľmi. Mimochodom, podnikatelia, ktorí podnikajú napríklad v poľnohospodárstve a potrebujú zamestnať stovky ľudí na zber plodín dajme tomu v lete na mesiac, na dva, viete, o koľko sa im zvýšili mzdové náklady týmito odvodmi? Choďte sa spýtať živnostníkov, malých podnikateľov do tých malých predajní na východ Slovenska, ako im klesol obrat v týchto predajniach. To je spôsobené čím? No tou nezamestnanosťou. Ľudia nemajú peniaze, domáca spotreba nám klesá. Pán minister, prajem vám skoré uzdravenie a choďte medzi týchto ľudí, aby ste počuli ich reálne príbehy, lebo to sú reálni ľudia, nie štatistiky. Ďakujem.
Kollár, Boris, predseda NR SR (2023-03-21):
Ďakujem. S faktickými poznámkami evidujem troch poslancov, pána poslanca Ďuricu, Kočiša a Urbana. Nakoľko ja nemôžem teraz sa hlásiť s faktickými, chcem povedať, že my určite tento návrh podporíme, lebo tá transparentnosť je dôležitá. Nech sa páči, pán poslanec Ďurica.
P. Minárik, poslanec: (2009-02-04):
Prihlásil som sa preto, lebo tu odzneli dve rozkošnosti, prvá, a je veľmi pravdivá táto, že návrh nemá dopad na verejný rozpočet. Ale vieme, že má sa vyčísľovať dopad na štátny rozpočet a verejné rozpočty. No a, samozrejme, na štátny má. Tá druhá časť, ktorá odznela, tá je síce pravdivá, ale hovorí len tu menej zaujímavú a menej podstatnú časť tohto rozhodnutia. A druhá rozkošnosť je v tom, čo je napísané priamo v zákone. A hovorí o tom, aký dopad na štátny rozpočet tento návrh zákona má mať. Aby som to odcitoval presne, som si to doniesol: „Ministerstvo kultúry Slovenskej republiky poskytne mestu dotáciu z rozpočtovej kapitoly z Ministerstva kultúry Slovenskej republiky v rámci schváleného limitu výdavkov na príslušný rozpočtový rok na úhradu nákladov, na prevádzku, údržbu a rekonštrukciu Národného cintorína v Martine vo výške finančného príspevku mesta schváleného na tento účel v rozpočte mesta na príslušný rozpočtový rok.“ Inými slovami, je tu vypovedané to, že o časti štátneho rozpočtu sa rozhodne a bude schválená mestským zastupiteľstvom v Martine. A to je, myslím, dosť zaujímavé na to, aby sa to v rozprave vypichlo, pretože to by bolo asi svetové unikum, aby sa o štátnom rozpočte rozhodovalo na akejkoľvek inej úrovni ako na úrovni štátu. Taký prípad, myslím, vo svete neexistuje. Ďakujem pekne za pozornosť.
Hambálek, Augustín, poslanec NR SR (2012-10-26):
Pán predseda, dajte, prosím... (Prerušenie vystúpenia predsedajúcim.)
Číž, Miroslav, doterajší podpredseda NR SR (2010-07-08):
Pán poslanec Peter Osuský.
Chmel, Rudolf, podpredseda vlády SR pre ľudské práva a menšiny (2011-02-02):
Ďakujem pekne. Vážený pán predsedajúci, vážené pani poslankyne, páni poslanci, predkladám návrh zákona o zrušení Protidrogového fondu, ktorý bol schválený na rokovaní vlády 12. januára tohto roku. Protidrogový fond bol zriadený zákonom č. 381/1996 Z. z. ako finančný nástroj realizácie protidrogovej politiky. Od jeho vzniku bola činnosť fondu 95 % dotovaná štátom, a to aj napriek tomu, že dotácia zo štátneho rozpočtu mala byť len jedným zo zdrojov fondu. Od roku 1997 do roku 2008 bolo zo štátneho rozpočtu fondu každoročne vyčlenených približne 50 mil. Sk určených na plnenie účelu fondu a zabezpečenie prevádzky aparátu fondu. Ostatné zdroje fond nevyužíval. V rokoch 2009 a 2010 nebola fondu poskytnutá štátna dotácia. Fond z dôvodu nedostatku financií prestal plniť účel, na ktorý bol zriadený. Súčasný stav vo fonde len potvrdzuje skutočnosť, že bez dotácie zo štátneho rozpočtu nie je funkčný. Dlh fondu je na platoch zamestnancom, odvodoch a daniach. Tento stav je neúnosný a na zabránenie ďalších škôd spôsobených existenciou fondu sa navrhuje jeho zrušenie. Naviac, je neefektívne, aby štát podporoval neštátny subjekt na to, aby prerozdeľoval finančné prostriedky štátneho rozpočtu. Takáto činnosť Protidrogového fondu je duplicitná, pretože dotačná politika v protidrogovej oblasti je zabezpečovaná Úradom vlády Slovenskej republiky, odborom koordinácie protidrogovej stratégie. Peniaze, ktoré boli fondu prideľované, fond mohol využívať a aj využíval na prevádzkové náklady, platy, úhradu nájomného či telefónov, na služobné auto a tak ďalej. Dovoľujem si vás, pani poslankyne, páni poslanci, ubezpečiť, že zrušením Protidrogového fondu, ktorý fungoval na základe podpory zo štátneho rozpočtu, nebude ohrozené plnenie úloh v oblasti protidrogovej politiky. Vláda Slovenskej republiky má skutočný záujem na vytvorení efektívnej politiky boja proti drogám a drogovej závislosti, práve preto posilnila na Úrade vlády odbor, ktorý bude riadne, zodpovedne a najmä transparentne prerozdeľovať dotácie na protidrogové projekty. Ďakujem vám, vážené pani poslankyne a páni poslanci, za pozornosť a podporu, ktorú tomuto zákonu budete venovať.
V. Veteška, podpredseda NR SR: (2004-06-29):
Končím rozpravu. Pán minister, chcete sa vyjadriť? Nech sa páči.
Zajac, Pavol, poslanec NR SR (2015-06-24):
Vážený pán kolega Hlina, naozaj síce svojským spôsobom, expresívnym spôsobom, ale povedali ste to, čo si myslím aj ja. Ako navyšovanie vianočných dôchodkov sa mohlo prijať jedným systémovým zákonným opatrením, ktoré by sa valorizovalo každý rok. Nemuseli by sme v pléne Národnej rady každý rok extra tento zákon rozoberať. A naozaj máte pravdu v tom, že dôchodcovia by si zaslúžili aj väčšie navýšenie, ak by v tejto republike neodchádzali milióny až miliardy na predražené tendre. A spomenuli ste bratislavský obchvat. Ten je projektovaný tak, a vláda schválila takúto štúdiu, že nás v najbližších tridsiatich rokoch má stáť 4 až 4,5 miliardy. Ja a ďalší odborníci tvrdíme, že výstavba, prevádzka aj s ťažkou údržbou za tridsať rokov by mohla stáť 1,5 miliardy pri klasickom obstarávaní. Dokonca pri férovej súťaži aj menej. Čiže 1,5 miliardy alebo 4 až 4,5. V pondelok bolo prezentované ministerstvom dopravy štyri firmy, ktoré budú naďalej súťažiť a oni nám odkazujú, že ale oni znížia tú cenu. O koľko ju znížia? Na 3,5 miliardy? Aj tak bude rozdiel tie 2 miliardy, o ktorých ste spomínali. Keby sme tie vedeli rozdeliť dôchodcom aj v najbližších tridsiatich rokoch, o koľko by sa mohlo navýšiť dôchodky pre všetkých dôchodcov na Slovensku? A v tom máte pravdu, že tu odchádzajú peniaze na rôzne predražené tendre pre finančné skupiny, pre schránkové firmy v daňových rajoch a našim dôchodcom ponúkame priemerne dvanásť euro navýšenie. Dôchodcovia si zaslúžia viac.
M. Hort, podpredseda NR SR: (2008-05-22):
A slovo má pán poslanec Peter Dubravay, nech sa páči.
Pčolinský, Peter, podpredseda NR SR (2023-05-24):
Vyhlasujem rozpravu za skončenú. Chce zaujať stanovisko navrhovateľ? Nie. Pani spravodajkyňa?
B. Bugár, podpredseda NR SR: (2006-03-16):
(Hlasovanie.) Prítomných 130, za 124, zdržali sa 3, nehlasovali 3. Konštatujem, že tieto body sme schválili. Nech sa páči ďalej.
Raši, Richard, poslanec NR SR (2017-03-29):
Ďakujem pekne. Vážený pán predseda Národnej rady, všimnite si, že ani jedna faktická pripomienka opozície týkajúca sa vášho vysvetlenia, vystúpenia sa nedotkla faktografie, ktorá bola predložená. Všimnite si, ani jedna pripomienka faktická na vaše vystúpenie nehovorila o čísle 312 súkromných letov zo 454 letov, ani jedna pripomienka sa nevenovala tomu, že k tomu treba prirátať 63 súkromných letov v roku 2014, že 70 % všetkých letov, boli lety súkromné. Myslím si, že v histórii novodobého Slovenska nenájdeme žiaden obdobný prípad a za absolútnu absurditu považujem, že sa využívalo lietadlo, ktoré priletelo z Bratislavy do Popradu na to, aby letelo z Popradu do Košíc, vrátilo sa späť a potom opäť prázdne letelo do Bratislavy. Z Popradu do Košíc sa dostanete, keďže je diaľničná sieť plná, okrem časti Prešova, za hodinku, za hodinku a niečo. A s lietadlom musí priletieť z Bratislavy, z Popradu letí do Košíc a späť, aby sa potom znova prázdne vrátilo do Bratislavy. Tak ja chápem, prečo na vaše vystúpenie nepadla ani jedna faktická pripomienka zo strany opozície hovoriaca a venujúca sa týmto faktom, lebo na to jednoducho nie je vysvetlenie. Neexistuje vysvetlenie na let z Popradu do Košíc a späť a neexistuje vysvetlenie na súkromné lety medzi Bratislavou a Popradom v počte 312-krát zo 454 letov. Ďakujem pekne. (Potlesk.)
Blanár, Juraj, podpredseda NR SR (2022-06-24):
Pán poslanec, poprosím vás, keby ste...
Figeľ, Ján, podpredseda NR SR (2012-12-11):
Pán poslanec Viskupič.
Paška, Pavol, predseda NR SR (2014-11-09):
Páni poslanci, ja vás poprosím, naozaj. Ešte pán poslanec Matovič.
Grendel, Gábor, podpredseda NR SR (2021-05-13):
Ďakujem, pán poslanec. Vyhlasujem rozpravu za skončenú. Chce zaujať stanovisko pani navrhovateľka? Áno. Poprosím od rečníckeho pultu.
Danko, Andrej, podpredseda NR SR (2024-02-06):
Poslankyňa Kalmárová.
Dostál, Ondrej, poslanec NR SR (2021-02-04):
Ďakujem, pán podpredseda. Dajte, prosím, hlasovať o tom, že Národná rada prerokuje vládny návrh zákona v druhom čítaní.
Pročko, Jozef, poslanec NR SR (2024-09-13):
Pani Kolíková, ja si nemyslím, že by zvolili Migaľa, pretože včera sme odvolávali Šimečku za to, že jeho rodina dostala peniaze, takže som hlboko presvedčený, keď zvolia Migaľa, tak Gašpar so synom pri počítačových hrách napíšu odvolanie Migaľa z postu predsedu, pretože Gašpar je čestný človek, ten má hodnotiaci úsudok. A odvolajú Migaľa z toho postu, pretože nie je možné, aby Šimečku odvolávali a Migaľa nie. To nie je možné. A tak, ako skončil naozaj Mečiar, skončil komunizmus, raz skončí aj Fico. Aj keď teda už raz skončil, ale hovorí sa, to je môj hodnotiaci úsudok, že niekoľko, dokonca až miliardu použil na to, aby sa vrátil k moci, či už to na podplácanie ľudí, ktorí boli aj tu, to je môj hodnotiaci úsudok, v sále. Takže Fico tie svoje peniaze nakradnuté, to je môj hodnotiaci úsudok, pán Gašpar, tak ako to povedal Počiatek, že Fico je zlodej, to je v tej nahrávke, takže Fico, zlodej, musí naozaj urobiť všetko pre to, aby odstránil Kolíkovú, aby odstránil Šipoša, aby odstránil všetkých, ktorí kritizujú, ktorí kontrolujú, ktorí im pozerajú na prsty. Pretože Fico nechce, aby mu pozerali na prsty. Potrebuje svojim, „našim“ ľuďom rozdávať zase peniaze, potrebuje kšeftovať. Ficovi zachutila tak moc, to je môj hodnotiaci úsudok pán Gašpar, že je ochotný naozaj ísť cez mŕtvoly. A ja si myslím, že to, čo sa stalo Martine a jej snúbencovi Jankovi, to je môj hodnotiaci úsudok, bola vládna politika tejto strany, ktorá, ktorá drancovala národ a drancuje ten národ. Slováci, vy si čo myslíte, že naozaj táto vládna koalícia pomáha vám, veď nevidíte, čo sa tu deje? Nevidíte, že žiadne lacnejšie potraviny, žiaden lacnejší benzín? Ale odvolávajú Kolíkovú, odvolávajú Šipoša, odvolávajú všetkých ľudí z kontrolných výborov. Oni potrebujú kradnúť, kradnúť, kradnúť! To je môj hodnotiaci úsudok, Gašpar. Takže ja si myslím a som hlboko presvedčený, že ste zlodeji! To je môj hodnotiaci úsudok, Gašpar.
Dostál, Ondrej, poslanec NR SR (2019-01-31):
Ďakujem za reakcie. Pán poslanec Mizík, ja nechcem, aby poslanci boli v inom postavení za porušenie zákona, ako sú občania. Keď nezaplatíte načas daň, tak bez ohľadu na to, či ste poslanec alebo nie ste poslanec, tak môžete byť za to sankcionovaný a mali by ste byť za to sankcionovaný bez ohľadu na to, či ste poslanec, ak daňové orgány konajú, konajú nezávisle. Ja som tu iba hovoril o tom, že považujem za neprimerané trestať napríklad sankciou vo výške mesačného platu, keď niekto odovzdá oznámenie verejného funkcionára o deň neskôr. Lebo tak je trochu rozdiel, keď niekto, niekto sa úmyselne vyhýba napríklad splneniu tejto povinnosti a keď niekto nedopatrením, evidentne nedopatrením zmešká nejakú lehotu. Netvrdím, že nemá byť vôbec žiadna sankcia, ale bavme sa o primeranosti tej sankcie a o tom, že či vždy takto má byť, má byť to posudzované. A pokiaľ ide kolegu Slobodu. Áno, súhlasím s tým, že chýbala hlbšia diskusia a mohli sme o tom diskutovať tri roky. A v tejto súvislosti chcem teda poopraviť svoje včerajšie tvrdenie a ospravedlniť sa pánu poslancovi Bernaťákovi, keď som tvrdil, že SNS nenominovala svojho zástupcu do tej komisie. Nominovala už načas. V skutočnosti problém bol v tom, že pán predseda Národnej rady Danko nepodpísal rozhodnutie o vzniku tej pracovnej skupiny, a preto sa tá pracovná skupina nezišla skôr. Naozaj tie diskusie mohli prebiehať, prebiehať dva roky a nie takto, že, že sa stretla komisia, trochu podiskutovala a potom si koaliční... (Prerušenie vystúpenia časomerom.)
Ďuriš Nicholsonová, Lucia, podpredsedníčka NR SR (2018-05-29):
Pani poslankyňa Nehézová. Jaj, pardon. Pán, pán poslanec Beluský.
Laššáková, Jana, podpredsedníčka NR SR (2014-06-04):
Pán poslanec, viem, že do rozpravy sa hlásil ešte ďalší spravodajca, pán poslanec Poliačik. Takže nebol dôvod na to, aby sme rozpravu ukončievali... (Reakcia z pléna.) Áno, dobre Nech sa páči, pán poslanec Poliačik, v súlade s rokovacím poriadkom, máte slovo.
Paška, Pavol, predseda NR SR (2013-09-19):
Prepáčte, pán poslanec. (Ruch v sále.) Kolegyne, kolegovia... (Zaznievanie gongu.)
Grendel, Gábor, podpredseda NR SR (2020-04-07):
Ďakujeme, berieme na vedomie. (Reakcia z pléna.) Pán poslanec Kamenický, chcete proced...? (Reakcia z pléna.) Nie. Do... Ústne do rozpravy. Takže otváram možnosť prihlásiť sa do rozpravy ústne. Pán poslanec Taraba, pán poslanec Kotleba, pán poslanec Kamenický posledný. Končím možnosť prihlásiť sa do rozpravy ústne. Nech sa páči, pán poslanec Taraba.
Pellegrini, Peter, predseda NR SR (2023-11-24):
Pán poslanec... Pani poslankyňa Laššáková.
Glváč, Martin, podpredseda NR SR (2019-01-31):
Ďakujem. Prosím povereného člena výboru pre európske záležitosti poslanca Karola Farkašovského, aby informoval Národnú radu o výsledku prerokovania návrhu vo výboroch. Nech sa páči.
A. Belousovová, podpredsedníčka NR SR: (2008-09-18):
Ďalšiu otázku položil pán poslanec Branislav Bačík, otázku položil znova ministrovi školstva Slovenskej republiky a podpredsedovi vlády Slovenskej republiky pánovi Jánovi Mikolajovi. Otázka znie: „Vážený pán minister, aké sú plány ministerstva školstva ohľadom možnosti podnikania verejných a štátnych vysokých škôl?“ Nech sa páči, pán minister, odpovedajte.
Pellegrini, Peter, predseda NR SR (2015-11-20):
Pán poslanec Kuffa.
M. Číž, podpredseda NR SR: (2007-09-18):
Pán poslanec, máte slovo.
Sulík, Richard, predseda NR SR (2010-10-20):
Ďakujem pekne. Ďalší rečník v rozprave je pán poslanec Dostál. Nech sa páči.
P. Hrušovský, predseda NR SR: (2003-09-10):
(Hlasovanie.) Prítomných je 132 poslancov, za 92, proti 6, zdržalo sa 34. Návrh sme schválili. Ďakujem, pán poslanec. Prosím teraz poslanca Mitríka, aby z poverenia výboru pre verejnú správu v Národnej rade navrhol uznesenia k prerokúvanému vládnemu návrhu zákona, ktorým sa mení a dopĺňa zákon č. 315/2001 Z. z. o Hasičskom a záchrannom zbore v znení neskorších predpisov (tlač 349). Pán poslanec Mitrík. K. Mitrík, poslanec: Pán predsedajúci, prosím, dajte hlasovať, že sa Národná rada uzniesla v zmysle rokovacieho poriadku prerokovať vládny návrh zákona v druhom čítaní.
V. Mečiar, poslanec: (2005-07-06):
A teraz, pokiaľ ide o vzťah k tejto vláde. Ja nemám s Dzurindom žiadne tajné dohody ani žiadne rokovania. Ani koaličnú dohodu nemám. Ale je tu istý Robert Fico, ktorý ho posadil v roku 1998 do vlády podpisom koaličnej zmluvy, je tu istý Robert Fico, ktorý ho posadil v roku 2002 neochotou rokovať do vlády, je tu istý Robert Fico, ktorý odsabotoval referendum v dobe, keď sme mohli dosiahnuť väčšinu ľudí za pád vlády, je tu istý Robert Fico, ktorý šesť mesiacov sabotuje akékoľvek pokusy o verejnú diskusiu v tomto parlamente a zastavuje, hlasuje s SMK a KDH proti nám, aby sme vôbec viedli otvorenú diskusiu. Je to ten istý Robert Fico, ktorý deväť mesiacov bojkotuje akékoľvek iniciatívy opozície na spoločné dohody. O čo vám ide? O ľudí? Čerta starého! Na tých kašlete. Hľadáte rétoriku a pózu, ktorá by vám vynášala percentá a hlasy. Nikdy ste nehľadeli a nehľadíte na to, ako týmto ľuďom pomôcť. A pokiaľ ide o opozíciu. Čo to je opozícia? Čím horšie ľuďom, tým lepšie strane? Alebo to je opozícia, že preto, že vieme, že ľuďom je zle a sme ich volení zástupcovia, tak v ich mene rokujeme, ako ich vzťah alebo ich postavenie zlepšovať už predtým. O tomto to všetko je! Kvákať bezúspešne, ako im bude dobre potom, keď im nebude, nebudeme. Robiť v ich prospech sme ochotní robiť, rokovať, dohadovať, robiť kompromisy a... (Prerušenie vystúpenia časomierou.) (Potlesk.)
Ďuriš Nicholsonová, Lucia, podpredsedníčka NR SR (2016-10-11):
Ďakujeme pekne pánovi ministrovi za odôvodnenie návrhu zákona. Teraz poprosím spoločného spravodajcu z výboru pre zdravotníctvo pána poslanca Juraja Blanára, aby informoval Národnú radu o výsledku rokovania výborov, aby odôvodnil návrh a stanovisko gestorského výboru. Nech sa páči, máte slovo. (Ruch v sále.) Poprosím vás o kľud v rokovacej sále.